Bejaarde skiet rower in oprit doodDie misdaadtoneel na die rooftog. Foto: Intelligence Bureau SA Ao. Nonhlanhla Khumalo, woordvoerder van die polisie, het gesê die bejaarde man is in die Netcare Milpark-hospitaal opgeneem nadat hy ook tydens die struweling geskiet is. Dit is nie bekend hoe ernstig die man beseer is nie. Khumalo het gesê die man se vrou het die middag van die winkel af gekom toe sy deur vier mans in haar oprit oorval en aangerand is. Die man het sy vrou buite hoor skree en met sy vuurwapen uit die huis gehardloop gekom. Tydens die onderonsie met die rowers is skote afgevuur en die man is gewond. Hy het teruggeskiet en een van die rowers in die oprit doodgeskiet. Die ander drie rowers het in ŉ wit VW Golf sonder nommerplate gevlug, het sy gesê. Volgens Khumalo word ŉ saak van poging tot moord en gewapende roof ondersoek. Niemand is nog in hegtenis geneem nie. Khumalo wou nie in hierdie stadium die name van die slagoffers bekendmaak nie en kon ook nie hul presiese ouderdomme bevestig nie.